Γνωμοδότηση της Οικονομικής και Κοινωνικής Επιτροπής για την «Πρόταση απόφασης του Ευρωπαϊκού Κοινοβουλίου και του Συμβουλίου σχετικά με την έγκριση προγράμματος δράσης για την ενίσχυση των συστημάτων έμμεσης φορολογίας της εσωτερικής αγοράς (πρόγραμμα Fiscalis)» () (98/C 19/14)

Στις 6 Ιουνίου 1997, και σύμφωνα με το άρθρο 100 Α της Συνθήκης ΕΚ, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα οικονομικών, δημοσιονομικών και νομισματικών υποθέσεων, στο οποίο ανατέθηκε η προετοιμασία των σχετικών εργασιών υιοθέτησε τη γνωμοδότησή του στις 14 Οκτωβρίου 1997. Μόνος εισηγητής ήταν ο κ. Geuenich.

Κατά την 349η σύνοδο ολομέλειάς της (συνεδρίαση της 29ης Οκτωβρίου 1997) η ΟΚΕ υιοθέτησε με 108 ψήφους υπέρ, 1 κατά και 7 αποχές την ακόλουθη γνωμοδότηση.

1. Εισαγωγή

1.1. Η παρούσα πρόταση αποσκοπεί στη βελτίωση του τρόπου λειτουργίας του συστήματος σχετικά με το φόρο προστιθέμενης αξίας στα κράτη μέλη. Στην ενέργεια αυτή θα συμβάλει και η υποστήριξη εκ μέρους της Κοινότητας, ιδίως όσον αφορά την κατάρτιση υπαλλήλων που είναι αρμόδιοι στον τομέα της έμμεσης φορολογίας. Η προβλεφθείσα καθιέρωση ενός νέου συστήματος ΦΠΑ (αλλά και η ανάγκη για βελτίωση της εφαρμογής του σημερινού συστήματος που υφίσταται από το 1993), η προβλεπόμενη διεύρυνση της Κοινότητας με την προσχώρηση ορισμένων χωρών και η επιθυμία που εκφράσθηκε επανειλημμένως για μια βελτιωμένη διοικητική συνεργασία των κρατών μελών με βάση την αρχή της επικουρικότητας αιτιολογούν την κοινοτική αυτή πρωτοβουλία.

1.2. Η χρηματοδότηση του σχετικού προγράμματος θα ανέλθει σε 45 εκατομμύρια Ecu για μια περίοδο πέντε ετών. Για τη σταθερή βελτίωση των διοικητικών διαδικασιών πρέπει να ενισχυθούν οι γνώσεις των υπαλλήλων των κρατών μελών σε ό,τι αφορά τη φορολογική και την κοινοτική νομοθεσία και να ενθαρρυνθεί η αποτελεσματική και ευρεία συνεργασία μεταξύ των κρατών μελών αφενός και μεταξύ των τελευταίων και της Επιτροπής αφετέρου (Άρθρο 3).

1.3. Η πρόταση απόφασης της Επιτροπής προβλέπει τη χορήγηση κονδυλίων από τον κοινοτικό προϋπολογισμό για τους ακόλουθους τομείς:

- συστήματα επικοινωνιών και ανταλλαγής πληροφοριών, εγχειρίδια και οδηγοί 7

- ανταλλαγές, σεμινάρια και άσκηση πολυμερών ελέγχων 7

- κοινές πρωτοβουλίες για την επιμόρφωση.

Τα υποψήφια για προσχώρηση κράτη μπορούν να λάβουν μέρος στο πρόγραμμα μέσω της σύναψης εταιρικών σχέσεων.

2. Παρατηρήσεις της ΟΚΕ

2.1. Σχετικά με το θέμα αυτό, η Οικονομική και Κοινωνική Επιτροπή παραπέμπει κατ'αρχήν στις πρόσφατες γνωμοδοτήσεις της για τη «Φορολογία στην Ευρωπαϊκή Ένωση - Έκθεση για την εξέλιξη των φορολογικών συστημάτων» () και το «Κοινό σύστημα ΦΠΑ - Πρόγραμμα για την Ενιαία Αγορά» ().

2.2. Η ΟΚΕ εκφράζει την άποψη ότι το πρόγραμμα Fiscalis υποβλήθηκε την πιο κατάλληλη στιγμή, λαμβάνοντας ιδίως υπόψη το γεγονός ότι τα υποψήφια για προσχώρηση κράτη χρειάζονται βοήθεια σε πολλούς τομείς, προκειμένου οι διοικήσεις τους να μπορέσουν να συνεργασθούν με τις διοικήσεις των σημερινών κρατών μελών και με την Επιτροπή. Επιπλέον, επιδοκιμάζεται πλήρως η προβλεφθείσα συνεργασία μεταξύ υπαλλήλων των κρατών μελών και ιδίως η πιο μακροπρόθεσμη ανταλλαγή υπαλλήλων μεταξύ των εθνικών διοικήσεων. Πράγματι, κατ'αυτό τον τρόπο, δημιουργείται αμοιβαία εμπιστοσύνη και αυξάνεται η αποτελεσματικότητα της συνεργασίας, ιδίως επειδή οι εθνικές διοικήσεις χρειάζεται να συμμετέχουν εντονότερα στην επίτευξη των κοινοτικών στόχων. Το πρόγραμμα βοηθά κατ'αυτό τον τρόπο ώστε η επιτυχία της διοίκησης ενός κράτους μέλους να μην εξαρτάται μόνο από εκείνη της διοίκησης ενός άλλου κράτους μέλους, αλλά και να συμβάλλει στην επιτυχία των διοικήσεων όλων των κρατών μελών.

2.3. Η ΟΚΕ αναρωτιέται αν οι προβλεπόμενοι πόροι είναι επαρκείς για την αποτελεσματική επίτευξη των στόχων του προγράμματος. Η κατάρτιση και η ανταλλαγή δημοσίων υπαλλήλων εντός της Κοινότητας αποτελούν αναγκαίες και εξαιρετικές επενδύσεις για την περαιτέρω ολοκλήρωση της Ευρώπης. Για το λόγο αυτό, η Επιτροπή θα πρέπει να εξετάσει, σε δεδομένη στιγμή, το ενδεχόμενο της επέκτασης του προγράμματος σε άλλους τομείς της φορολογικής πολιτικής. Το πρόγραμμα ενδέχεται να αποτελέσει μια καλή βάση για τη μελλοντική εφαρμογή των στρατηγικών της Επιτροπής που συνδέονται με την πολιτική για τη φορολογία, διότι αφορά κατά κύριο λόγο τη συνεργασία μεταξύ των εθνικών φορολογικών αρχών.

Βρυξέλλες, 29 Οκτωβρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 177 της 11. 6. 1997, σ. 8.

() ΕΕ C 296 της 29. 9. 1997, σ. 37.

() ΕΕ C 296 της 29. 9. 1997, σ. 51.